ÅRSMELDING sesongen 2019/20

IL Varden Meråker skiavdelinga

Styret har bestått av:

Elisabeth Aavik leder

Kine Beate Kveen nestleder

Lene Mari Prøven sekretær

Knut Tore Aspaas kasserer

Ingrid Pedersen styremedlem

Elin Indstrand styremedlem

Siv Raaen styremedlem

Frode Estil styremedlem

Storlirennutvalg:

Mary Ann Myhre (leder), Guri Knotten, Arild Overrein, Unni Iversen, Anne Marit Heggem, Arve Hammer, Kjetil Aarbakke, Per Øyvind Torvik, Elisabeth Aavik

Administrasjon

Det er avholdt styremøter ved behov og det ble 6 møter (aug, okt, nov, jan, mars, april). Det har vært til sammen 44 saker. Vi har vært representert på høstmøtet (vårmøte ble avlyst) i NTS, SkiTour og Storlirennmøter, samt hovedlags- styremøter.

Arbeidsoppgavene i styret har vært fordelt omtrent slik:

Leder Elisabeth: kontakt opp mot hovedlaget, Storlirennkomiteen, SkiTour, Grovautvalget og andre. Innkaller til møter. Følger opp senior og junior, samt andre lederoppgaver.

Nestleder Kine: karusellrenn- og Meråkermesterskapsansvar. Skriver møteref. og har fulgt opp swix-avtalen.

Kasserer Knut-Tore: kassereroppgaver og medansvar utøveravtaler

Sekretær Lene- Mari: ressurs på sosiale medier, fotograf mm

Styremedlem Siv: påmeldingsansvar barn og ungdom, info ut til løpere opp til jr. om treninger/ renn.

Styremedlem Ingrid: hovedansvar kjøkkendrift Grova ved treninger og renn.

Styremedlem Elin: kjøkken, premier, innkjøp mm

Styremedlem Frode: ansvar Vålådalsamling, trenerkontakt/ ansvar

Ellers så gjør alle en veldig god jobb der det trengs.

Organisering:

Hvordan skal vi sikre god informasjonsflyt til aktive, foresatte og andre? Dette ble diskutert tidlig forrige høst. Vi endte opp med å opprette ei lukka facebookgruppe for Varden Meråker ski. Der er det 145 medlemmer nå og her formidles all info rundt aktivitet i Grova, treninger og skirenn. Det har letta jobben med å få ut informasjon, veldig. I tillegg har vi den åpne facebooksida til Varden Meråker ski og hjemmesida.

Grova-utvalget, som ble etablert forrige år, fungerer veldig fint. Det ledes av Unni Iversen og Roar Stav, og består ellers av 3-4 stk arbeidskarer. Det har vært møte både før og etter sesong med dem og brukere av Grova-anlegget. Veldig godt at det er ei slik «vaktmester-gruppe» i Grova. De organiserer dugnadene og de har hatt veldig mye ekstraarbeid knytta til SkiTouren.

Storlirennutvalget

Årets Storlirenn ble som kjent rammet av avlysning pga Korona-pandemien. Dessverre, for aldri har det vel vært en finere dag værmessig på Storlirenndatoen!

Ski Tour 2020

SkiTour 2020 ble gjennomført fra 14.februar til 23.februar 2020.

Åpningsseremoni var i Østersund fredag 14.februar. Lørdag 15.febuar og søndag 16. Februar ble det avholdt konkurranser på Østersund skistadion.

18.februar ble det avholdt sprint i Åre. Meningen var at løperne torsdag 20.februar skulle krysse grensen på ski ved Skurdalporten. Etter planen skulle konkurransen gå i Storlirenntraseen, med start nede ved alpinanlegget. Slik ble det ikke.  På bakgrunn av værmelding ble det bestemt at løpet skulle gå fra Grova til Fjergen og tilbake. Det var en klok beslutning. Løpet ble en suksess selv om vi måtte benytte en annen plan enn opprinnelig.

Det må først nevnes at uten den enorme dugnadsinnsatsen fra så å si alle Meråkerbygger hadde ikke dette arrangementet vært mulig å gjennomføre. Det å gjennomføre en World Cup arrangement er i seg selv veldig krevende. Men fordi at alle var med og dro lasset sammen fikk vi gjennomført på en meget bra måte. Så bra at lederen i det internasjonale skiforbundet uttrykte at arrangørene hadde all grunn til å være fornøyd, for dette arrangementet var i verdensklasse.   
   
Når det gjelder det sportslige har Meråkersamfunnet og IL Varden ski meget god kompetanse til å arrangere skirenn på dette nivået. Men som sagt et World Cup arrangement er så mye mer enn selve skirennet. Vi har derfor dratt god nytte og lært mye av vårt samarbeid med Norges skiforbund, Granåsen aktivum, Sport Kompaniet i Østersund og av Tourbolaget ledet av Guri Knotten. Lokalt har vi også fått etablert et meget godt samarbeide med Meråker kommune, noe som vi håper at vi kan dra veksler av også i fremtiden.

Konkurransene ble avsluttet i Trondheim lørdag 22. og søndag 23. Februar i et skikkelig snøvær.  Selve skitouren fikk god tilbakemelding fra både løpere og ledere. Den var nytenkende og frisk. Men når man gjør en ting for første gang finnes det alltid forbedringspotensiale. Vi håper på flere muligheter i dette selskapet.

Sportslig utvalg

Ole Morten Iversen har hatt sportslig ansvar for senior. Elisabeth Aavik og Frode Estil har fulgt opp juniorene (sportslig oppfølging fra MVS).

Kennet Mossige, Frode Estil, Kari Børstad og Lars Hasselvold er i gruppa som har ansvar for det sportslige opplegget for barn og ungdom. Denne gruppa har ansvar for treningene, skaffe trenere, utstyr og koordinering mm. Det ble holdt et evalueringsmøte etter sesongen.

Sponsorutvalg

Det har blitt forsøkt å finne en ny person til å ha ansvar for sponsorarbeidet, uten at vi har lyktes. Inneværende sesong har mye sponsorarbeid blitt gjort i forhold til SkiTour og Storlirenn samlet. Vi jobber videre med dette.

Sportslig aktivitet

**Senior:**

**Emil Iversen, landslaget:** Sterk sesong, med mange toppløp i verdenscupen. Nr 2 totalt i minitouren i Ruka, nr 3 på skiatlon Lillehammer, 3. plass på hjemmebane i deletappen i Skitour 2020 og bestetid på siste deletappe i Granåsen. 3. plass på 5 mila i Holmenkollen.

**Kathrine Harsem:** Vant norgescupen totalt etter blant annet 5 seiere i enkeltrenn. 9. plass i NM 15 km. Ble nr 12 på WC sprinten i Konnerud.

**Anniken Jørgensen**: Ble nr 45 i norgescupen totalt, med 19. og 24. plass på distanseløpene på Gålå som bestenoteringer. Under NM på Konnerud ble det en 31. plass på 10 km skøyting.

**Astrid Stav, Team Veidekke Trøndelag:** Ble U23 norgesmester på 10 km på Lygna i januar. Hun vant samme distanse også på Mjøsski. Samme renn gav henholdsvis 4. og 5. plass i den ordinære norgescupen. Totalt i U23 cupen ble Astrid nr 8, mens hun ble nr 10 i norgescupen totalt.  I NM ble det en 11. plass på 10 km fristil.

**Katharina Brudermann**: Hennes beste plasseringer i norgescuprenn kom under løpene på Mjøsski, der hun ble nr 34 på 10 km fristil og nr 41 på sprinten. Hun har også gått en del Alpen cup, med 35. plass fra St.Ulrich som beste resultat. Under NM på Lygna ble hun nr. 54 på 10 km klassisk.

**NM stafett**: Her ble det 4. plass på IL Varden sitt lag, kun 11 sekunder fra bronsjemedaljen. Laget besto av Astrid, Anniken og Kathrine.

**Jørgen Sæternes Ulvang Team Veidekke Trøndelag:** 3. plass i skandinavisk cup totalt etter flere gode løp.  Beste enkeltresultat i norgescupen var en 4. plass i sprinten på Mjøsski, mens det ble en 10. plass på sprinten under NM på Konnerud. Jørgen fikk også prøvd seg på World cup sprinten på Konnerud, og ble nr 31.

**Thomas Albertsen Dahlen Team Telemark**: Ble nr 39 i Skandinavisk cup sammenlagt etter blant annet en sterk 10. plass på fristilsløpet i Voukatti. Ble nr 74 i norgescupen totalt, og ble nr 25 på 3 mila under NM på Konnerud.

**John Magnus Haugen kretslaget NTS**: Ble nr 28 under fristilsløpet og nr 55 på 3 mil klassisk under NM på Konnerud. I skandinavisk cup ble beste enkeltresultat en 62. plass på 3 mila på Nes. John Magnus hadde 28. plass fra 15 km skøyting som beste enkeltresultat i norgescupen.

**Torstein Buan Røvik kretslaget NTS**: Beste enkeltplasseringer i norgescupen var 38. plass på sprinten på Gålå i november, og 40. plass på 30 km klassisk på samme sted i februar. I skandinavisk cup ble beste resultat en 45. plass på sprinten på Nes. I NM ble det 50. plass på 3 mila og 51. plass på sprinten.

**NM stafett**: Her ble det 13. plass på IL Varden sitt lag, med Thomas, John Magnus og Jørgen på laget.

ILVM har ikke hatt eget opplegg til seniorer i klubben i år. De fleste har vært på lag, eller har ønsket å satse på egenhånd.

**Junior**

Sofia Haglund, Kolfinna Runarsdottir, Jakob Danielsson, Egill Gislason og Lars Kåre Anshus Grøtan er alle MVS-elever som har representert ILVM på skirenn i vinter. Sofia ble nr 31 på NM sprinten på Lygna.

**Barn og ungdom**

Nytt dette året var oppstart av rulleskibandy ved MVS på søndagskveldene, åpent for alle. En artig aktivitet, som ble godt mottatt.

**14 -16 år** ledet av Kenneth: Har hatt felles barmarkstrening fra ca juni. 1-3 nov hjemmesamling med skiøkt på Storlien fredag. Pizza, quiz og sosialt på lørdagskveld. Nytt i år, var at en gruppe løpere på 1-5 stk fra Skjelstadmark har vært med på fellesøkter. Utelukkende positive erfaringer med dette. Har gitt et større miljø og bedre matching for våre løpere. Totalt antall har vært fra 8-13 stk. Petter og Mia har hospitert en del med MVS, og har satt stor pris på den muligheten.

**11 – 13 år** ledet av Frode: Denne gruppa startet opp med barmarkstreninger (dårlig oppmøte) og basistreninger (sammen m 14-16 år) etter høstferien. Disse øktene ble ledet av vidergående-elever. Skigangøkt før basistreninga med Frode, 4 – 15 stk. Det ble arrangert oppstartssamling for 10 -13 år i forbindelse med høstdugnaden 19 okt, ca 10 stk deltok. Seniorløpere bidro som trener. I vinter har det vært 5 -10 stk på torsdager. Tirsdagsøktene 11-16 år blitt ledet av Joakim Skadal og William Fuglem (MVS). Oppmøteantall alt fra 3-4 til 10 stk.

**9-10 år** skileikledet av Lars, kun vinter: 4 -12 stk, svært varierende oppmøte.

**7-8 år** skileik ledet av Kari, kun vinter: ca 12 stk

Tidlig snø i Grova, så første felles skileik/ trening ble torsdag 21 nov.

Familiesamling i Vålådalen 15 -17 nov ble som vanlig vellykket, ca 40 stk med stort og smått. Det er gjennomført 4 karusellrenn, men pga Koronapandemien som avslutta sesongen 12 mars, ble det siste rennet Meråkermesterskapet ikke avholdt.

Vi hadde en liten oppgang i forhold til deltagelse på lokale renn og kretsrenn denne sesongen. Bra! Vi hadde 29 på start på Meråkerrennet og 18 på Skjelstadmarkstafetten, som ble flyttet til Grova. Vi fikk ikke til noen fellestur med buss/minibuss i år. Artig med Midt-Norsk på Selbuskogen i år, og toppen av kransekaka var seier til Petter søndag! Fin innsats av både Petter og Mia på både HL og ungdomsstafett i Holmenkollen.

Arrangement

I forbindelse med offisiell åpning av rulleskiløypa i Grova 21 september, arrangerte vi åpen kretssamling for 13 -14 år sammen med NTS, og Dalføresamling for 10-14 år, samt at 15-16 år var invitert med på jr- samling som MVS og NTS arrangerte sammen. Ett vellykket åpningsarrangement og mange flotte ungdommer på samling.

Avholdte skirenn ble Meråkerrennet 7 desember og Ski Tour WC 20 februar.

En trivelig pizzaavslutning i klubbhuset i Grova før jul samlet ca 20 stk fra 11 år til senior.

Storlirennet 21 mars, Meråkermesterskap og klubbmesterskap avlyst pga Koronapandemi. Den har også stoppet andre avslutninger.

Økonomi

Se eget regnskap og budsjett vedlagt

For IL Varden Meråker ski

26 mai 2020 Elisabeth Aavik